  Майя Бывальцева Вормон нуналэз пусъён ужрадъёсын Удмуртиын 200 сюрслэсь трос адямиез возьмало. Со сярысь журналистъёслы вераз элькунъя кунпуш ужъёсъя министерствоысь мер эрикрадэз утёнэз радъянъя управленилэн кивалтӥсез Олег Опарин. «9-тӥ куартолэзе праздник ужрадъёсы 200 сюрслэсь трос адями пыриськоз шуыса малпаськомы. <…> Нимысьтыз саклык «Быронтэм полк» Росси акцилы. Со арысь аре паськытгес луэ. Таяз арын элькунъя 20 сюрс пала адямиез возьмаськомы», — вераз Опарин. Ожгарчиосты ватон интыосы сяськаос понон ужрадъёс 2-тӥ куартолэзе кутскозы. 5-тӥ куартолэзе сӥё-дано кенешон но Удмуртилэн тӧроезлэсь ужзэ огдырлы быдэсъясь дорын кун приём ортчоз. Олег Опаринлэн верамезъя, ужрадъёсты ортчытон вань интыос, озьы ик тротуаръёс но урнаос, эрикрадэз утисьёсын эскеремын луозы. Соос ик трос калык люкаськоно интыос доры вуон азьын асьсэлэн секыт автотранспортсылэсь, автобусъёслэсь могӟетъёс кылдытозы. Тодэ вайытом, Вормон нуналэз пусъён дыръя Удмуртиын эрикрадэз утёзы 1 сюрс 300 полицейскойёс но Росгвардиысь ӧнерчиос, озьы ик возьмаськись огазеяськонъёсысь 100 ӧнерчиос но 250 дружинникъёс. Тегъёс: Удмуртия полиция праздникъёс кышкыттэмлык  